
 Introducere

 

Procesul actual de integrare europeană reprezintă, fără îndoială, cea mai importantă experienţă politică a acestui secol. Poate cel mai important câştig rezultat din dezbaterile asupra ideii europene îl constituie procesul de creare a unei identităţi europene bazate pe un spaţiu de valori împărţit în comun de membrii săi, cu privire la democraţia liberală, economia concurenţială, statul de drept şi drepturile omului.

În perioada interbelică au apărut numeroase teorii, proiecte, unele dintre ele transformate şi în iniţiative politice, care propuneau diverse forme europene sau regionale de asocieri de state sau constituirea unor spaţii economice comune: Planul francez de confederaţie danubiană (1918), Proiectul contelui Coudenhove – Kalergi (1922), care a stat la baza Planului Briand de Uniune Europeană (1929), Planul Tardieu de Confederaţie danubiană (1932). Ascensiunea fascismului şi a nazismului şi o anumită lipsă de pragmatism a proiectelor politice menţionate au împiedicat orice acţiune politică solidă. 

La sfârşitul celui de-al doilea război mondial, condiţiile erau complet diferite: ameninţarea războiului rece, nevoia de reconciliere, reconstrucţie şi cooperare a unei Europe devastate, ritmul accelerat de creştere a competiţiei economice şi tehnologice internaţionale au reprezentat premise majore în favoarea reluării proiectului integrării europene.

“Părinţi fondatori” ai acestei acţiuni politice au fost Robert Schumann - ministru de externe al Franţei – şi Jean Monnet – şef al Organizaţiei Naţionale a Planificării din Franţa. La 9 mai 1950 - zi denumită “Ziua Schumann” şi sărbătorită în fiecare an în capitalele Europei Occidentale, iar din 1990 şi în unele ţări din Europa Centrală şi de Est – Schumann a făcut public proiectul care-i poartă numele şi care era menit să preîntâmpine o nouă conflagraţie mondială. Iniţiativa venea în completarea Tratatului de la Paris, prin care s-a constituit Uniunea Europei Occidentale, şi se urmărea, pe lângă creionarea unei politici de securitate europene comune, controlul remilitarizării Germaniei Occidentale şi pregătirea acesteia pentru admiterea în NATO.

Un al doilea Tratat de la Paris, semnat la 18 aprilie 1951 de către Franţa, Germania, Belgia, Italia, Luxemburg şi Olanda, a constituit primul pas important al procesului de integrare europeană şi punerea bazelor Comunităţii Economice a Cărbunelui şi Oţelului (CECO). Jean Monnet a devenit preşedintele Înaltei Autorităţi a Cărbunelui şi Oţelului.

Tratatul de la Roma – 25 martie 1957 – a condus la înfiinţarea Comunităţii Economice Europene (CEE) şi a Comunităţii Europene a Energiei Atomice (EURATOM). În 1967, CECO, CEE şi EURATOM, care aveau instituţii proprii, s-au unit şi au format Comunitatea Europeană, care de la 1 noiembrie 1993 a devenit Uniunea Europeană.

Dezvoltarea ulterioară a Uniunii a stimulat configurarea unui anumit set de valori şi de convingeri politice comune. Una din condiţiile majore de admitere în Uniune o constituie existenţa unei societăţi deschise, a unui regim politic democratic, pluralist, susţinut de o orientare fermă înspre aceste valori şi dezvoltarea unei economii de piaţă.

Treptat, integrarea economică sporită, interdependenţa şi interesul reciproc dintre statele membre a creat “aquis communitaire”, care, împreună cu o prosperitate ridicată şi un set comun de valori, reprezintă principalii factori de coeziune ai Uniunii. Lucrul cel mai semnificativ în acest sens îl reprezintă faptul că în cei 50 de ani de la înfiinţare nici un membru al Uniunii nu şi-a pus vreodată problema retragerii, fiecare fiind conştient de faptul că prin aceasta ar avea prea mult de pierdut.

Etapele ulterioare de extindere a Uniunii au fost:

 

	Iulie 1961
	CEE şi Grecia semnează un Acord de Asociere

	Decembrie 1964
	CEE şi Turcia semnează un Acord de Asociere

	Ianuarie 1973
	Aderarea Danemarcei, Irlandei şi al Regatului Unit al Marii Britanii şi Irlandei de Nord

	Ianuarie 1981
	Aderarea Greciei 

	Ianuarie 1986
	Aderarea Spaniei şi Portugaliei

CEE, Cipru şi Malta semnează un Acord de Asociere

	Ianuarie 1994
	Intră în vigoare Acordul pentru crearea unui Spaţiu Economic European prin care sunt extinse o serie de prevederi ale pieţei unice a Uniunii Europene şi asupra ţărilor membre ale Asociaţiei Europene a Liberului Schimb (AELS)

	Februarie 1994
	Intră în vigoare Acordurile de Asociere la Uniunea Europeană semnate de Polonia şi Ungaria

	Aprilie 1994
	Polonia şi Ungaria înaintează cereri de aderare la Uniunea Europeană 

	Ianuarie 1995
	Aderarea Austriei, Finlandei şi Suediei

	Februarie 1995
	Intră în vigoare Acordurile de Asociere la Uniunea Europeană semnate de Cehia, Slovacia, România şi Bulgaria

	Iunie 1995
	România şi Slovacia înaintează cereri de aderare la Uniunea Europeană 


	Octombrie 1995
	Letonia înaintează cerere de aderare la Uniunea Europeană 

	Noiembrie 1995
	Estonia înaintează cerere de aderare la Uniunea Europeană 

	Decembrie 1995
	Bulgaria şi Lituania înaintează cerere de aderare la Uniunea Europeană 

	Ianuarie 1996
	Cehia înaintează cerere de aderare la Uniunea Europeană

	Iunie 1996
	Slovenia înaintează cerere de aderare la Uniunea Europeană


Viitorul proces de lărgire al Uniunii Europene ar putea ridica numărul membrilor la 27. Pe lângă Malta şi Cipru, au depus cereri de aderare majoritatea statelor din Europa Centrală şi de Est:

Ungaria – 1.04.1994;

Polonia – 8.04.1994;

România – 22.06.1995;

Slovacia – 28.06.1995;

Letonia – 13.10.1995;

Estonia – 28.11.1995;

Lituania – 11.12.1995;

Bulgaria – 16.12.1995;

Cehia – 23.01.1996;

Slovenia – 10.06.1996.

Procedura de aderare presupune:

· depunerea cererii de aderare, adresată Consiliului de Miniştri;

· avizarea de către Comisia Europeană, pe baza evaluării, a capacităţii ţării candidate de a îndeplini condiţiile de membru;

· începerea negocierilor cu ţara candidată;

· încheierea negocierilor, în urma cărora este pregătit un proiect al tratatelor de aderare;

· semnarea tratatului de aderare după obţinerea acordului Parlamentului european şi a aprobării Consiliului de Miniştri;

· ratificarea tratatului de către Parlamentelor naţionale ale ţărilor membre şi de către ţări candidate, conform procedurilor constituţionale.

Viitorul Uniunii Europene depinde de rezolvarea unei ecuaţii cu trei necunoscute:

· capacitatea Uniunii Europene de a se reorganiza în contextul identificării ei cu continentul;

· disponibilităţile obiective şi subiective ale statelor central-răsăritene cu privire la pregătirea lor în vederea primirii în Comunitate;

· dinamica relaţiilor internaţionale.

Necesitatea remodelării Uniunii Europene în perspectiva identificării sale cu continentul derivă din faptul că în momentul constituirii ei, datorită războiului rece şi a secţionării Europei prin Cortina de Fier, ea cuprindea un grup restrâns de state occidentale. Remodelarea, în condiţiile extinderii procesului integraţionist la nivel continental, nu este deloc un proces simplu şi uşor de realizat, deoarece, în pofida exigenţelor puse în faţa statelor care solicită aderarea, noua dimensiune geografică şi accentuarea diversităţii viitoarei Comunităţi constituie surse generatoare de probleme de o complexitate deosebită, nemaiîntâlnită încă în integrarea europeană.

Referitor la noua fizionomie a Comunităţii, se are în vedere realizarea identităţii dintre continent şi Comunitate. Noile dimensiuni conduc şi la accentuarea diversităţii, din perspectiva stadiului atins în sfera civilizaţiei, a culturii şi, nu în ultimul rând, a nivelului de trai şi a vieţii economice, cât şi a modalităţii de asimilare şi folosire a votului democratic în organizarea şi conducerea politică.

Relevarea acestor aspecte este suficientă pentru a atrage atenţia asupra schimbării coordonatelor viitoarei Comunităţi şi a problemelor cu care se confruntă ea.

Deoarece dobândirea în prezent a calităţii de membru al Comunităţii presupune, pe de o parte, un stadiu avansat al dezvoltării economice, care să faciliteze integrarea, iar pe de altă parte, capacitatea de implementare a stadiului actual de integrare atins de statele membre ale Comunităţii, viitorul procesului integraţionist nu se prefigurează a fi facil. Complexitatea procesului aderării statelor din Centrul şi Estul Europei derivă din dificultăţile şi contradicţiile tranziţiei de la totalitarism la democraţia pluralistă şi economia de piaţă. Aceste dificultăţi diferă de la stat la stat, în raport cu specificul şi particularităţile fiecăruia. Dacă facem referire la disponibilităţile pe care le au statele în cauză în privinţa tranziţiei la viaţa democratică, există diferenţe evidente în privinţa moştenirii lor referitoare la valorile democraţiei. Din această perspectivă, experienţa românilor, cehilor şi slovacilor nu se regăseşte în cazul celorlalte state fost-comuniste, care nu au avut un trecut democratic, lipsa acestui trecut resimţindu-se în procesul de tranziţie.

Dacă, în pofida acestor greutăţi, construcţia democratică a fostelor state comuniste este în curs de închegare, în ritmuri şi forme diferite, problema cristalizării economiei de piaţă şi a societăţii civile se vădeşte de o complexitate care nici în cele mai corecte evaluări n-a putut fi anticipată la justa dimensiune.

Tranziţia în planul vieţii economice a fostei R.D.G., care se înfăptuieşte în contextul favorizant al R.F.G., este ilustrativă în această privinţă, depăşind estimările referitoare la durata şi costurile ei. Tranziţia celorlalte state este mai complexă şi mai dificilă; datorită poverii trecutului, tranziţia acestor state va fi de durată, cu meandre şi contradicţii previzibile şi imprevizibile, care vor amenda capacitatea pregătirii lor în vederea intrării în Comunitate.

Alături de lipsa de capital, care influenţează negativ privatizarea, dificultăţile existente în procesul schimbării mentalităţii şi armonizarea treptată a legislaţiei acestor state cu dreptul comunitar reprezintă câteva dintre obstacolele care trebuie depăşite, în vederea integrării lor.

Realizarea unei asemenea construcţii politico-juridice şi economice, de nivelul celor impuse de exigenţele Comunităţii, fără precedent în istorie, nu se poate sustrage influenţei dinamicii relaţiilor internaţionale.

În contextul reaşezării relaţiilor internaţionale, Comunitatea, în calitatea ei de centru de putere politico-economică şi militară, are un rol semnificativ. Acest rol va spori în condiţiile extinderii procesului de integrare la nivel de continent.

În remodelarea relaţiilor internaţionale, cu evidente repercusiuni asupra Europei, un rol important îi revine Federaţiei Ruse – C.S.I

Preocuparea Occidentului pentru evitarea creării unui vid de putere în fostul spaţiu sovietic, deşi urmăreşte un obiectiv comun, obiectivat în asigurarea unui echilibru de forţe şi în contracararea valorificării respectivului spaţiu de către unele state asiatice, are motivaţii diferite. În timp ce S.U.A. urmăreşte menţinerea unui echilibru de forţe care să fie în măsură să-i faciliteze poziţia sa de unică putere mondială, Uniunea Europeană este preocupată să valorifice relaţiile respective în direcţia consolidării ei.

Evoluţia şi fizionomia viitoare a Comunităţii va depinde, într-o serie de privinţe, de necunoscuta rusească. În virtutea ei de fostă putere mondială, Rusia va fi tentată să facă resimţită influenţa puterii sale – mai întâi asupra fostelor republici unionale (C.S.I. este un indiciu în acest sens), apoi asupra celor din imediata apropiere – nu în vechea manieră, ci sub forma unei replici a Uniunii Europene, a unei Pieţe Comune Estice în variantă rusească.

Ţările vizate riscă să-şi piardă şansa istorică de a se ralia lumii occidentale civilizate şi să se scuture de subdezvoltarea care le-a marcatexistenţa timp de secole.

După prăbuşirea Cortinei de Fier şi în contextul tranziţiei ţărilor fost-comuniste, a crescut vertiginos numărul statelor europene preocupate să realizeze colaborarea şi intrarea în Uniunea Europeană. Realizarea cu succes a tranziţiei în statele europene fost-socialiste este condiţionată, pe de o parte, de sprijinul Uniunii Europene, iar pe de altă parte de efortul propriu în vederea apropierii şi integrării treptate în Uniunea Europeană.

Înfăptuirea acestui obiectiv, care este dificil şi reclamă depăşirea a numeroase obstacole generate de înapoierea economică, politică şi socială a Estului în raport cu Vestul şi, în special, de lipsa acută de capital pentru dezvoltare, de stări de tensiune şi chiar conflicte militare, ridică probleme deosebite Uniunii Europene.

Consiliul European, care a avut loc la Madrid în decembrie 1995, a stabilit ca negocierile cu ţările din Europa Centrală şi de Est să înceapă după încheierea Conferinţei Interguvernamentale, imediat ce vor fi elaborate opiniile şi rapoartele Comisiei privind ţările candidate.. La stabilirea opiniilor au fost luate în considerare criteriile stabilite de Consiliul European la Copenhaga privind condiţiile politice şi economice ale aderării:

· stabilirea instituţiilor care garantează democraţia, statul de drept, drepturile omului şi respectarea drepturilor minorităţilor;

· existenţa unei economii de piaţă mature, ca şi a capacităţii de a face faţă concurenţei şi forţelor pieţei din interiorul Uniunii Europene;

· capacitatea de a-şi asuma obligaţiile ce decurg din calitatea de membru, precum şi aderarea la obiectivele uniunii politice, economice şi monetare.

Evaluarea statelor s-a făcut şi pe baza răspunsurilor la Chestionarul trimis de Comisie în aprilie 1996, care acoperă cele mai importante domenii ale “aquis-ului comunitar”. S-a avut în vedere progresul realizat de fiecare candidată în cadrul strategiei de preaderare sau pe baza Acordurilor de Asociere, programul Phare al Uniunii Europene şi Cartea Albă cu privire la integrarea în Piaţa Unică.

Pentru etapa de lărgire se aşteaptă ca negocierile să se finalizeze în 2000-2001. Ţinând cont de procedura de ratificare a Tratatului, lărgirea efectivă va avea loc în cursul anilor 2002-2003.

 

  

CAPITOLUL I:

Evoluţia Uniunii Europene 

Secţiunea I:

Instituţiile Uniunii Europene 

 

1. Comisia Europeană

 

Rolul principal al Comisiei Europene se referă la protejarea diferitelor tratate împotriva oricăror încălcări, precum şi apărarea intereselor statelor membre mici în interiorul sau exteriorul Uniunii Europene. Componenţa Comisiei este asigurată de 20 de comisari, numiţi de guvernele naţionale, dar, totodată, independenţi de ele, fiecare dintre ei fiind responsabili de un anumit domeniu politic coordonat de un directorat general. Repartizarea posturilor de comisari ţine cont de mărimea şi influenţa internaţională a statelor membre. Astfel, există câte doi reprezentanţi pentru fiecare dintre cele cinci ţări mari - Franţa, Germania, Marea Britanie, Italia şi Spania – şi câte un reprezentant pentru celelalte ţări.

Principalele funcţii ale Comisiei privesc:

· iniţierea legislaţiei comunitare;

· supravegherea implementării legislaţiei;

· relaţiile politice externe.

Iniţierea legislaţiei comunitare

Comisia Europeană deţine monopolul formulării de iniţiative legislative. Pe lângă dreptul Consiliului de Miniştri şi, mai nou, al Parlamentului European, de a cere Comisiei iniţierea anumitor propuneri legislative, iniţiativele legislative pot fi generate la diverse nivele: cel al preşedintelui Comisiei, al comisarilor, al directoratelor generale sau chiar al anumitor direcţii din directorat.

În fiecare an, Comisia trimite Consiliului de Miniştri şi Parlamentului European proiectul de buget, care răspunde obiectivelor politice, economice şi sociale ale Uniunii Europene pentru perioada respectivă.

Implementarea legislaţiei

Datorită lipsei de resurse şi de timp ale Consiliului de Miniştri, Comisia Europeană deţine şi funcţia de implementare a legislaţiei. Funcţia este îndeplinită prin intermediul a trei tipuri de comisii: de consultare, de conducere-administrare şi de reglementare. Deşi emite anual circa 5.000 de directive, regulamente şi decizii, ea se găseşte, practic, în imposibilitatea de a-şi exercita funcţia, dacă administraţiile naţionale nu colaborează sau interpretează greşit unele acte emise. Comisia are, totodată, puterea de a chema în faţa Curţii de Justiţie orice stat membru pentru nerespectarea obligaţiilor asumate prin tratate.

Relaţiile politice externe

După 1989, o dată cu prăbuşirea regimurilor comuniste din Europa Centrală şi de Est, rolul internaţional al Comisiei a crescut semnificativ. Este implicată prin programele Phare şi Tacis în coordonarea asistenţei tehnice şi financiare către aceste ţări.

Noua politică externă şi de securitate comună (CFSP), ce se desfăşoară la nivel interguvernamental, a făcut din Comisie un asociat al acestui proces, dar dintr-o postură colaterală, atribuindu-i Comisiei, în sfera relaţiilor externe, negocierea diferitelor acorduri economice (runda Uruguay-GATT), sub controlul Consiliului de Miniştri.

 

1. Consiliul de Miniştri

Consiliul de Miniştri este principalul organ de decizie al Uniunii Europene, format din reprezentanţii guvernelor statelor membre şi un comisar european. Principala sa misiune o reprezintă negocierea şi concilierea intereselor naţionale, precum şi adoptarea legislaţiei comunitare. Preşedinţia Consiliului de Miniştri este deţinută, prin rotaţie, pe o perioadă de şase luni, de fiecare membru. Printre atribuţiile preşedinţiei se numără pregătirea întâlnirilor Consiliului European, reprezentarea la nivel internaţional a Uniunii Europene, negocierea eventualelor poziţii divergente privind acte ale legislaţiei comunitare.

Corespunzător fiecărui domeniu politic important, există un Consiliu alcătuit din miniştri de resort ai statelor membre. Miniştrii statului care deţine preşedinţia Consiliului îndeplinesc şi funcţiile de preşedinţi ai Consiliilor sectoriale. Deşi, oficial, este stipulată o perfectă egalitate între diferitele Consilii, în realitate există o ierarhie, stabilită în funcţie de importanţa lor economică şi politică. Primul în această ierarhie este Consiliul Miniştrilor de Externe, a cărui agendă de lucru conţine probleme politice concentrate îndeosebi asupra relaţiilor economice şi politice ale Uniunii Europene cu statele membre, precum şi subiecte asupra cărora celelalte Consilii nu au putut ajunge la nici un acord. Al doilea în ierarhie se situează Consiliul Miniştrilor de Finanţe (ECOFIN), al cărui rol a crescut considerabil după aprobarea Tratatului de la Maastricht şi demararea procesului de unificare monetară. Consiliul Agriculturii deţine, de asemenea, un rol important îndeosebi în promovarea şi reforma politicii agricole comune, iar Consiliul Pieţei Interne este principala autoritate în privinţa desfiinţării barierelor tarifare. 

Pregătirea întrunirilor fiecărui Consiliu este asigurată de Comitetele Reprezentanţilor Permanenţi (COREPER), formate din ambasadorii şi reprezentanţii oficiali de la Bruxelles ai guvernelor statelor membre. 

Luarea deciziilor în cadrul Consiliilor se face în funcţie de importanţa subiectului dezbătut, fie în unanimitate, fie în baza sistemului de vot majoritar.

 

2. Consiliul European

Consiliul European a devenit în timp cel mai important organism de decizie al Uniunii Europene, deşi nu a fost prevăzut în tratatele de constituire ale Comunităţii Europene. În componenţa sa intră şefii de state şi de guverne ai statelor membre, asistaţi de miniştrii de externe, preşedintele şi un vicepreşedinte al Comisiei Europene, precum şi secretarii generali ai Comisiei şi Consiliului European.

Înfiinţarea Consiliului European, cu ocazia Summit-ului de la Paris din decembrie 1974 a fost determinată de lipsa unui cadru instituţional capabil să dinamizeze şi să eficientizeze activitatea Uniunii Europene, prin negocierea şi adoptarea unor decizii la nivel înalt. Tratatul de la Maastricht nu a recunoscut explicit statutul instituţional al Consiliului, dar a evidenţiat importanţa politică a acestuia. “Consiliul European va asigura Uniunii Europene impulsul necesar pentru dezvoltarea sa şi va defini liniile politice generale de urmărit”.

Consiliul European şi-a dovedit eficienţa în numeroase rânduri în istoria Uniunii Europene. Astfel, summit-ul de la Bremen (1978) a lansat Sistemul Monetar European (SME), la Milano (1985) au debutat dezbaterile privind lansarea Actului Unic European, iar la cel de la Maastricht (1991) a fost semnat Tratatul de Uniune Europeană. Din 1994, de la Summit-ul de la Essen, la întrunirile Consiliului European sunt invitaţi şi membrii statelor asociate.

 

3. Parlamentul European

Vicepreşedintele Parlamentului European, David Martin, spunea la un moment dat că, dacă Uniunea Europeană ar fi un stat care ar dori să se integreze în Uniune, ea ar fi fost respinsă pentru simplul motiv că nu îndeplineşte standardele unei democraţii moderne. Martin dorea să atragă atenţia astfel asupra “deficitului democratic”, adică asupra diferenţei mari dintre puterea executivă şi cea legislativă dintre instituţiile Uniunii Europene: pe de o parte, Comisia, Consiliul de Miniştri, Consiliul European, care au atribuţiile decizionale cele mai importante, iar pe de altă parte, Parlamentul European şi parlamentele naţionale, a căror influenţă este limitată. Deşi, într-un mod superficial, Parlamentul European este privit de multe ori drept echivalentul la nivel supranaţional al parlamentelor naţionale, în realitate rolul şi puterea sa legislativă sunt destul de limitate. Lipsa relativă de putere a Parlamentului European a determinat şi scăderea interesului cetăţenilor ţărilor membre faţă de alegerile europene. Acestea fie coincid cu alegerile parlamentare naţionale, de care sunt complet eclipsate, fie, în caz contrar, devin un fel de referendum împotriva propriului guvern la acel moment.

Cu toate că membrii Parlamentului reprezintă interesele statelor naţionale, ei sunt grupaţi în funcţie de partidele politice cărora le aparţin, formând grupuri politice. Cele mai importante sunt creştin-democraţii, socialiştii, liberalii şi ecologiştii, dar spectrul politic este mult mai larg, cuprinzând orientări politice de la extrema stângă – comuniştii (Unitatea Stângii) – la extrema dreaptă – neofasciştii (Dreapta Europeană). Între principalele două grupuri – creştin-democraţii şi socialiştii – există un acord tacit de colaborare, care include şi deţinerea alternativă a preşedinţiei Parlamentului, aleasă la fiecare doi ani şi jumătate. Deşi în raport cu celelalte instituţii atribuţiile Parlamentului European sunt relativ limitate, el deţine, însă, o serie de prerogative de control a acestora. Astfel, prin Comisia de Afaceri Externe şi Securitate, Parlamentul European poate influenţa direcţiile de politică externă ale Uniunii Europene. Mai nou, în privinţa acordurilor de asociere sau a celor comerciale cu terţe ţări, conform Actului Unic European, acordul său este determinant.

O altă modalitate de influenţare a liniilor generale de politică o constituie interpelarea scrisă sau orală a Comisiei şi a Consiliului de Miniştri în timpul sesiunii în plen. Parlamentul European poate cere, de asemenea, printr-o majoritate absolută, demisia Comisiei.

Puterile cele mai extinse pe care le deţine Parlamentul sunt în domeniul bugetar şi, într-o anumită măsură, în cel legislativ.

a. Bugetar

Împreună cu Consiliul de Miniştri, Parlamentul constituie autoritatea bugetară a Uniunii Europene, deţine responsabilitatea pentru modul de cheltuire a fondurilor, dar nu şi pentru colectarea lor. Datorită fricţiunilor dintre Consiliu şi Parlament - acesta a respins în două rânduri (1979 şi 1984) proiectul de buget propus de Consiliu – cele două instituţii au înfiinţat o Comisie de mediere. O altă prerogativă a Parlamentului o reprezintă “deţinerea exclusivă a dreptului de descărcare de gestiune” a Comisiei. Autoritatea limitată a Parlamentului poate avea drept cauză şi mărimea relativ mică a bugetului de cheltuieli sociale, apărare, educaţie etc., pe care îl are de aprobat.

 

b. Legislativ

Parlamentul European are posibilitatea de a influenţa aprobarea legislaţiei prin intermediul a trei proceduri:

· de consultare: Comisia trimite o propunere Consiliului de Miniştri, iar acesta va cere opinia Parlamentului. Indiferent dacă Comisia a ţinut sau nu cont de opinia Parlamentului, Consiliul aprobă sau amendează una din variante. Posibilitatea de influenţare pe care o are Parlamentul în acest caz o constituie posibilitatea întârzierii trimiterii răspunsului;

· de cooperare: a fost impusă prin Actul Unic European şi prevede ca după prima aprobare a Consiliului, Parlamentul poate respinge varianta acestuia, Consiliul având nevoie pentru aprobarea propunerii legislative de un vot unanim, în cazul în care nu este susţinut de Comisie, sau de un vot majoritar, în caz contrar;

· de codecizie: introdusă prin Tratatul de la Maastricht; această procedură apropie considerabil puterea Parlamentului de cea a Consiliului. După respingerea de către Parlament a propunerii legislative la cea de-a doua lectură, dacă Consiliul nu reuşeşte să adopte actul normativ prin vot unanim sau majoritar, se formează o Comisie de mediere, iar adoptarea finală va depinde de acordul ambelor părţi.

În privinţa structurii Parlamentului, preşedintele şi 14 vicepreşedinţi formează Biroul Parlamentului European, iar împreună cu şefii grupurilor politice constituie “Biroul lărgit”. Dezbaterile au loc în cadrul Comisiilor permanente, care se întrunesc două săptămâni pe lună la Bruxelles. Dezbaterile în plen se desfăşoară o săptămână pe lună la Strasbourg, oraş care a fost stabilit ca sediu al Parlamentului de către Consiliul European de la Edinburgh, în 1992.

O altă prerogativă a Parlamentului o reprezintă numirea unui “Avocat al Poporului”, însărcinat cu primirea şi raportarea către Parlament a petiţiilor cetăţenilor împotriva diferitelor instituţii şi organisme ale Uniunii Europene.

 

1. Alte instituţii

Curtea Europeană de Justiţie

Misiunea Curţii Europene de Justiţie este aceea de a apăra statutul legislaţiei comunitare, iar competenţa sa priveşte:

· cazurile aduse de Comisie sau de un alt stat membru împotriva altui stat, ca urmare a nerespectării tratatelor Uniunii Europene;

· cazurile împotriva Comisiei sau a Consiliului pentru anularea unor directive sau regulamente emise de acestea fără respectarea strictă a unor proceduri;

· disputele dintre instituţiile Uniunii Europene;

· reclamaţiile din partea personalului Uniunii Europene împotriva unor instituţii ale acesteia;

· disputele dintre persoane fizice sau juridice şi Uniunea Europeană;

Tratatul de la Maastricht a acordat Curţii şi puterea de a sancţiona statele membre care nu respectă deciziile.

 

Curtea de Cenzori

Responsabilitatea Curţii este de a verifica atât modul în care au fost colectate veniturile Uniunii Europene, cât şi modul în care sunt cheltuite acestea, în baza programelor şi politicilor stabilite de instituţiile Uniunii Europene.

 

Comitetul Economico-Social

A fost înfiinţat în 1958, iar rolul său este de o importanţă redusă. A fost creat în ideea de a mări transparenţa procesului decizional din cadrul Uniunii Europene, de a integra diferitele grupuri de interese în procesul de elaborare a legislaţiei comunitare şi de a asigura asistenţă Comisiei şi Consiliului de Miniştri în domeniul economic şi social.

 

Comitetul Regiunilor

În 1985 a luat fiinţă Adunarea Regiunilor Europene (AER). Datorită importanţei acordate dezvoltării regionale, Comisia Europeană a venit în întâmpinarea iniţiativei în scopul implicării regiunilor în sistemul comunitar. Tratatul de la Maastricht a consfinţit juridic noua orientare, recunoscând Comitetul regiunilor ca organ consultativ pentru Comisie şi Consiliu în probleme ce vizează dezvoltarea şi cooperarea regională.

Datorită rezervelor exprimate de unele state membre, în special Marea Britanie, faţă de orice manifestare de federalism, rolul Comitetului Regiunilor este puţin probabil să se întărească în viitorul apropiat.

 

 

Secţiunea a II-a: 

Piaţa internă şi faza de pre-aderare

 

Piaţa internă a Uniunii Europene nu reprezintă un obiectiv în sine, ci unul dintre principalele instrumente de care aceasta dispune pentru a atinge o serie întreagă de obiective: o creştere durabilă, echilibrată şi care să respecte mediul înconjurător, un nivel ridicat al locurilor de muncă şi al protecţiei sociale, un nivel şi o calitate a vieţii superioare, o mai mare coeziune economică şi socială. Piaţa internă îmbunătăţeşte performanţa economică a statelor membre ale Uniunii Europene. Ea favorizează o alocare mai eficientă a factorilor de producţie, dând întreprinderilor posibilitatea de a produce la scară mai mare şi de a exploata beneficiile rezultate, dându-le posibilitatea să-şi îmbunătăţească performanţele în confruntarea cu concurenţa mai dură.

Integrarea economică într-o piaţă fără frontiere este mai profundă decât alte forme de cooperare, cum ar fi zonele de liber schimb, uniunile vamale şi pieţele comune care menţin frontierele fizice. Legislaţia care, la modul global, furnizează cadrul juridic necesar a fost reţinută ca reprezentând un domeniu căruia ţările asociate trebuie să-i acorde o importanţă deosebită în cursul pregătirii pentru aderare.

Obiectivul alinierii la regulile şi practicile în vigoare în cadrul Pieţei interne nu exclude o apropiere selectivă şi progresivă, care să fie adaptată situaţiei fiecărei ţări din Europa Centrală şi de Est şi care să micşoreze eforturile pe care acestea le fac pentru a duce la bun sfârşit procesul de tranziţie economică şi pentru a realiza stabilitatea macroeconomică.

Ţările asociate vor trebui să-şi adapteze ritmul programului lor de apropiere legislativă la progresele reformei economice. 

Piaţa internă este definită ca un spaţiu fără frontiere interne, în care este asigurată libera circulaţie a mărfurilor, persoanelor, serviciilor şi capitalurilor. Este o piaţă care are o dimensiune socială şi în care concurenţa activă este încurajată.

Piaţa internă este strâns legată şi de alte domenii ale politicii comunitare. Este vorba, în special, de politicile care vizează întărirea coeziunii economice şi sociale şi de politica de protecţie a mediului şi a consumatorului. 

Legislaţia comunitară secundară

Legiferarea la nivel comunitar a fost necesară atunci când diferenţele dintre statele membre erau prea mari pentru a se putea aplica direct principiile fundamentale ale libertăţii de circulaţie şi ale recunoaşterii reciproce. Cartea Albă prezintă şi clarifică ţărilor asociate ansamblul dispoziţiilor legislaţiei rezultate din această activitate de reglementare.

Legislaţia secundară referitoare la piaţa internă este, în general, sub formă de directive. Directivele sunt uneori destul de detaliate şi nu lasă decât un spaţiu limitat de manevră pentru legiuitorul naţional, iar alteori se mulţumesc să stabilească doar obiective generale sau un număr de condiţii esenţiale, pe care legislaţia naţională le poate încorpora în moduri diferite. Alte reglementări referitoare la piaţa internă sunt sub forma regulamentelor, care sunt reguli comunitare direct aplicabile în statele membre.

Legislaţia care garantează libera circulaţie a mărfurilor

Cea mai mare parte a dispoziţiilor legislaţiei secundare în domeniul pieţei interne se referă la producerea şi comercializarea mărfurilor. Sunt acoperite domenii în care principiul recunoaşterii reciproce nu se putea aplica deoarece divergenţele dintre legislaţiile naţionale erau prea mari. Primele directive au tendinţa de a înlocui regulile naţionale cu seturi de reguli comunitare.

Legislaţia adoptată impune, de asemenea, proceduri riguroase de testare şi certificare şi măsuri de supraveghere a pieţei în anumite cazuri; face eforturi pentru a se armoniza dispoziţiilor naţionale divergente cu privire la denumirea anumitor produse, etichetare şi ambalare. Aceste reguli, combinate cu principiul recunoaşterii reciproce, garantează oricărui producător, fabricant sau importator din Comunitate că va putea introduce pe piaţa internă comunitară şi a putea comercializa un produs, fără teama că va intra sub incidenţa reglementărilor locale.

Legislaţia care garantează libera circulaţie a serviciilor

Această categorie de legi a fost necesară întrucât legislaţiile statelor membre, chiar dacă nu discriminau în mod direct cetăţenii străini, prezentau diferenţe prea mari pentru a permite libera circulaţie, bazată pe aplicarea principiului recunoaşterii reciproce. Reglementările se referă la sectorul serviciilor financiare, pentru care se stabilesc cerinţe prudenţiale minime (pentru autorizarea băncilor sau a societăţilor de asigurări).

Legislaţia care asigură libera circulaţie a persoanelor

Această legislaţie cuprinde reguli care asigură dezvoltarea armonioasă a pieţei forţei de muncă şi împiedică distorsionarea concurenţei, dar şi reguli care precizează condiţiile de acces pentru cetăţenii altor state membre. Cea mai mare parte a legislaţiei comunitare la care ne referim se ocupă de subiecte cum ar fi premisele de sejur, dreptul de intrare, restricţii pentru extrădare şi alocaţii familiale. Libera circulaţie a persoanelor este strâns legată de libertatea prestării de servicii.

Este, de asemenea, necesară o legislaţie care să dea muncitorului care se deplasează în cadrul Comunităţii posibilitatea de a continua să beneficieze pe deplin de drepturile sale sociale. Nu este vorba numai de drepturi pecuniare, ci şi de drepturi în domeniul educaţiei şi al sănătăţii. Sistemele de asigurări sociale ale statelor membre nu au fost armonizate, dar ele trebuie să fie coordonate pentru ca muncitorii care migrează să nu fie niciodată privaţi, din cauza mobilităţii lor, de drepturile pe care le-au câştigat.

Dreptul societăţilor face parte şi el din această secţiune. Tratatul impune, de fapt, asimilarea societăţilor cu persoanele fizice în ceea ce priveşte libertatea de circulaţie. Dacă dreptul comunitar şterge unele dintre diferenţele esenţiale dintre legislaţiile naţionale care reglementează crearea şi gestionarea întreprinderilor, în schimb el nu asigură pentru întreprinderi “libertatea totală de mişcare” în domenii cum ar fi fuziunile, preluările de control transfrontaliere şi transferurile de sediu.

Legislaţia care garantează libera circulaţie a capitalurilor

Libera circulaţie a capitalurilor nu se justifică numai din punct de vedere economic, ci şi pentru că este o condiţie a liberei circulaţii a serviciilor financiare şi a persoanelor. Liberalizarea totală a mişcărilor de capital nu a fost, totuşi, realizată decât recent în interiorul Comunităţii, căci controalele la care erau supuse aceste mişcări de capital constituiau un instrument al politicii macro-economice pentru majoritatea statelor membre.

Politica în domeniul concurenţei

Politica în domeniul concurenţei joacă un rol fundamental în realizarea pieţei interne. Fără instituirea unui “sistem care să asigure concurenţa nedistorsionată în cadrul pieţei comune”, piaţa internă ar fi nefuncţională.

Regulile concurenţei trebuie să reglementeze atât comportamentul companiilor, cât şi pe cel al statului, în patru direcţii principale:

· acolo unde barierele administrative care împiedică schimburile comerciale sunt înlăturate, companiile ar putea fi tentate să se pună de acord pentru a-şi împărţi piaţa şi pentru alte înţelegeri restrictive sau să abuzeze de poziţia lor dominantă spre a înlătura concurenţa. Economia va fi lipsită, astfel, de beneficiile comerţului liber şi ale unei concurenţe dinamice. Cu toate acestea, beneficiile generate de barierele comerciale, care anterior reveneau statului (de exemplu, sub forma taxelor vamale la import) revin acum întreprinderilor private care încheie astfel de înţelegeri între ele. De aici reiese importanţa unor reguli eficace de prevenire a acestui comportament de tip abuziv al companiilor.

· piaţa internaţională obliga întreprinderile să facă faţă la noi provocări; ele le-ar putea face faţă mai bine încheind alianţe strategice sub forma fuziunilor şi achiziţiilor. Cu toate că acest lucru este, în principiu, o strategie de afaceri legitimă, totuşi, trebuie avută în atenţie păstrarea unor structuri concurenţiale ale pieţei. Absenţa reglementărilor poate conduce la crearea şi la abuzul de poziţie dominantă şi, de aici, la reducerea bunăstării generale.

· atunci când graniţele sunt deschise, guvernele ar putea fi, de asemenea, tentate să acorde ajutoare de stat spre a-şi proteja întreprinderile împotriva intensificării concurenţei. Atunci când ajutoarele de stat sunt acordate pentru promovarea unor obiective generale, cum ar fi cercetarea şi dezvoltarea, protecţia mediului sau asigurarea coeziunii regionale, aceste ajutoare pot fi acceptate în măsura în care investiţiile făcute au un efect pozitiv pentru societate, efect care nu poate fi deturnat de către întreprindere în propriul său folos. În schimb, alte forme de ajutor oferit de stat, care au ca efect distorsionarea concurenţei fără a fi însoţite de aceste beneficii, pot fi interzise. Aceste considerente justifică un control riguros al ajutorului de stat în cadrul pieţei interne.

· monopolurile de stat cu caracter comercial, întreprinderile publice şi întreprinderile cu drepturi speciale sau exclusive prezintă, de asemenea, un risc pentru concurenţa liberă. Se creează, în mod deliberat, rente economice pentru anumiţi agenţi economici, pornind de la prezumţia că acest avantaj va fi folosit pentru furnizarea de servicii publice sau că el va reveni statului, ca venituri. Deşi acest principiu nu are nimic condamnabil în sine, nu este deloc uşor să se limiteze distorsionarea pieţei la ceea ce este strict necesar pentru interesul general, de exemplu asigurarea serviciilor publice în zonele izolate.

Aplicarea şi începerea acţiunii

La nivelul Comunităţii, aplicarea legislaţiei comunitare este responsabilitatea Comisiei şi a Curţii de Justiţie, dar, în prezent, implementarea şi punerea efectivă în aplicare a dreptului comunitar, fie direct aplicabil în statele membre, fie transpus în legislaţiile naţionale, depinde de existenţa unor structuri juridice şi administrative adecvate în statele membre. Pe plan constituţional, acestea sunt reprezentate de statele de drept, în care separaţia puterilor garantează independenţa puterii judecătoreşti. Sistemul judecătoresc trebuie să garanteze accesul cetăţenilor la justiţie, în special în ceea ce priveşte deciziile autorităţilor publice. Sistemul economic descentralizat, caracteristic economiilor de piaţă, necesită, de asemenea, ca accesul la justiţie să fie rezonabil de rapid. Aplicarea efectivă a dreptului comunitar depinde, de asemenea, de un număr de structuri administrative şi tehnice specifice şi de organisme profesionale din sectorul privat.

 

 

Secţiunea a III-a: 

Legislaţia comunitară referitoare la Piaţa Internă

 

Cartea Albă cuprinde o prezentare completă şi detaliată a legislaţiei comunitare actuale, referitoare la piaţa internă. Sunt examinate, pe rând, 23 de domenii diferite ale activităţii legislative comunitare. Acest capitol prezintă concepţia Comisiei Europene şi atrage atenţia asupra anumitor aspecte ale informaţiilor din Anexă.

Această prezentare detaliată a legislaţiei, cuprinsă în Cartea Albă, se bazează pe patru principii:

· Cartea Albă trebuie să se concentreze asupra pieţei interne şi să nu încerce să acopere întreg “acquis”-ul comunitar;

· În cadrul domeniilor selectate, legislaţia nu trebuie prezentată în bloc sau sub formă de listă; din contră, este bine să pună în relief măsurile cele mai importante şi cele care ar trebui în mod logic să fie aplicate mai întâi;

· Cartea Albă va trebui să servească drept document de referinţă pentru actualele ţări asociate şi pentru cele care urmează să devină asociate; recomandările pe care le formulează nu sunt adaptate la nevoile specifice ale nici uneia din aceste ţări;

· Legislaţia trebuie să fie prezentată ţărilor din Europa Centrală şi de Est într-un mod din care să reiasă clar măsurile şi structurile necesare pentru ca aceste dispoziţii să fie aplicate în mod efectiv.

Elaborarea legislaţiei fundamentale pentru funcţionarea pieţei interne a impus examinarea foarte atentă a politicii sociale şi a celei din domeniul protecţiei mediului înconjurător, în vederea găsirii echilibrului corect. Şi în alte domenii “linia despărţitoare” cere unele explicaţii.

Dimensiunea socială este un element esenţial al politicii pieţei interne. Acest lucru este prevăzut în mod explicit în tratat. Tot piaţa internă stă la originea a numeroase dispoziţii cu caracter social. O abordare diferită în legislaţiile naţionale a drepturilor muncitorilor, a sănătăţii sau a siguranţei la locul de muncă ar putea avea drept rezultat costuri inegale pentru agenţii economici şi riscă să distorsioneze concurenţa.

De asemenea, anumite dispoziţii cu caracter social nu vizează numai crearea condiţiilor pentru o concurenţă egală pentru toţi. Un scop fundamental al Uniunii Europene este atingerea unui nivel înalt de protecţie socială. Astfel de nivele sunt favorizate, printre altele, de beneficiile economice decurgând din piaţa internă.

Politica din domeniul mediului şi piaţa internă se sprijină reciproc. Tratatul vizează o creştere durabilă şi nivele ridicate ale protecţiei mediului înconjurător şi prevede ca cerinţele de mediu să fie integrate în definirea şi implementarea altor politici. O abordarea integrată, vizând o dezvoltare economică şi socială mai durabilă este vitală atât pentru mediu ca atare, cât şi pentru succesul pe termen lung al pieţei interne.

O importantă legislaţie, cea cu privire la standardele de calitate a aerului şi apei şi de protecţie a naturii nu este deloc inclusă în Cartea Albă, iar strategia referitoare la prelucrarea deşeurilor nu figurează decât cu anumite aspecte.

Agricultura este un alt domeniu important, atât prin amploarea legislaţiei, cât şi prin locul pe care ea îl ocupă în economia multor ţări din Europa Centrală şi de Est. Scopul acestei legislaţii este de a proteja consumatorul, sănătatea publică şi sănătatea plantelor şi a animalelor.

Principala dificultate pe care o ridică adoptarea legislaţiei referitoare la piaţa internă de către ţările asociate nu rezidă atât în armonizarea textelor lor legislative, cât în adaptarea societăţii şi a aparatului administrativ la condiţiile care sunt necesare bunei funcţionări a acestei legislaţii. Este vorba de un proces complex, care impune crearea sau adaptarea structurilor şi a instituţiilor necesare şi implică o schimbare radicală a responsabilităţilor, atât a structurilor administrative şi juridice naţionale, cât şi a sectorului privat care începe să apară. Pentru a oferi ţărilor din Europa Centrală şi de Est un ghid în îndeplinirea acestei sarcini, Anexa prezintă în introducere o recapitulare a diferitelor tipuri de structuri care asigură o aplicare efectivă a legislaţiei comunitare, iar fiecare analiză precizează care sunt structurile naţionale (sau internaţionale) pertinente din sectorul respectiv, în funcţie de experienţa acumulată în cadrul Uniunii Europene.

Anexa conţine o serie de recomandări detaliate pentru ţările asociate privind modul în care să procedeze pentru armonizarea legislativă şi implementarea în fiecare domeniu a dreptului comunitar relativ la piaţa internă. Recomandările nu au un caracter obligatoriu. Pot fi motive solide, politice, economice sau comerciale, pentru ca o ţară asociată să acţioneze într-o ordine diferită. Analizele sunt folositoare în orice caz, ele arătând “măsurile cheie” şi structurile necesare pentru ca ele să devină efective.

În toate cazurile, ţările din Centru şi Estul Europei au început să facă un efort sistematic pentru elaborarea de programe de armonizare legislativă, pentru stabilirea priorităţilor şi pentru verificarea conformităţii cu legile Comunităţii. În general, în toate aceste ţări, legislaţia veche coexistă alături de cea nouă. Ţările din Centrul şi Estul Europei recunosc că legislaţia adoptată sau elaborată nu este pe deplin conformă cu dispoziţiile corespunzătoare ale Uniunii Europene, fie ca o alegere deliberată, fie ca rezultat al amendamentelor, datorat Parlamentului. În majoritatea domeniilor, ţările din Europa Centrală şi de Est au primit consultanţă din partea Uniunii Europene, prin programul PHARE. Sarcina legislativă este uriaşă, schimbările sunt adesea radicale, subiectele sunt uneori nefamiliare, amendamentele sunt numeroase, iar progresele încete; mai mult, în aceste ţări, ca dealtfel oriunde, guvernele şi priorităţile politice se schimbă, ceea ce complică şi prelungeşte procesul de armonizare legislativă.

 

 

Secţiunea a IV-a: 

Asistenţa tehnică de specialitate

Tranziţia ţărilor din Europa Centrală şi de Est către sisteme politice şi economice compatibile cu acelea din Uniunea Europeană este un proces complex. El implică întărirea democraţiei şi a societăţii civile, implementarea unor politici macro-economice corecte şi coerente, privatizarea şi restructurarea industrială, schimbări legislative şi instituţionale şi liberalizarea comerţului, atât cu Uniunea Europeană, cât şi cu ţările învecinate. Deşi situaţia variază de la o ţară la alta, acest proces de transformare este în curs de derulare. Ţările asociate sunt singurele în măsură să adopte şi să pună în aplicare legi care să răspundă exigenţelor pieţei interne. Ele pregătesc programe de lucru în cadrul strategiilor de preaderare şi de armonizare legislativă. Aceste programe trebuie să fie compatibile cu politicile economice, cu programul de reformă al fiecărei ţări şi cu alte aspecte ale strategiei de preaderare.

Obiectivul cheie al Uniunii Europene trebuie să fie organizarea asistenţei tehnice în aşa fel încât resursele modeste de care dispune să capete cea mai eficientă utilizare. Resursele financiare nu sunt nelimitate şi expertiza necesară este realizată de un număr mic de funcţionari şi specialişti, majoritatea din statele membre.

Asistenţa tehnică este acordată, mai ales, prin Programul PHARE, iar alte programe, ca şi asistenţa din partea statelor membre, au o contribuţie utilă. Asistenţa tehnică trebuie să acopere atât elaborarea şi aplicarea legilor, cât şi controlul aplicării legislaţiei. Asistenţa se referă la următoarele:

· evaluarea costurilor diferitelor proceduri de apropiere a legislaţiilor;

· acces direct şi rapid la jurisprudenţa comunitară;

· crearea unui “ghişeu” al Uniunii Europene unde pot fi adresate cereri de asistenţă;

· consultanţă oferită de jurişti şi experţi tehnici, referitoare la sistemul juridic al Uniunii Europene;

· informaţii referitoare la mecanismele de implementare şi control a aplicării legilor;

· pregătirea administrativă, lingvistică şi tehnică de specialitate;

· informarea parlamentarilor şi funcţionarilor parlamentari asupra structurilor necesare pentru implementarea noilor legi.

Uniunea Europeană a invitat ţările Europei Centrale şi de Est la diferite programe comunitare, concepute special pentru a susţine funcţionarea pieţei interne, în special la programele KAROLUS (schimb de funcţionari responsabili cu implementarea legislaţiei comunitare), MATTHEUS (program referitor la vamă), MATTHEUS TAX (referitor la taxa pe valoarea adăugată), LEONARDO şi programele Fundaţiei Europene pentru Pregătire (program pentru pregătirea şi dezvoltarea pieţei interne a ţărilor din Europa Centrală şi de Est).

Programul naţional al fiecărei ţări asociate va fi plasat sub autoritatea unui organism responsabil cu asistenţa şi coordonarea în cadrul strategiei de preaderare. Consiliul de asociere şi structurile care au competenţă în implementarea Acordurilor Europene vor trebui să fie informate în legătură cu realizarea programelor naţionale.

Locul în care se vor schimba informaţii va fi un birou de informare susţinut printr-un program PHARE, cu sediul la Bruxelles. Asistenţa acordată de acest birou va include legislaţia comunitară, transpunerea ei în legislaţia naţională, terminologie legislativă, traduceri, schimburi şi detaşări pe termen scurt în serviciile Comisiei.

O bază de date conţinând informaţii primite de la Comisie, de la statele membre, de la ţările asociate şi de la sectorul privat va fi creată pentru a se asigura transparenţa şi a se evita suprapunerea eforturilor.

Adoptarea progresivă de către ţările asociate a legislaţiei pieţei interne şi înfiinţarea structurilor necesare pentru implementarea acesteia vor sprijini procesul de reformă economică. Eliminarea progresivă a barierelor va mări competitivitatea, va permite dezvoltarea comerţului, iar rezultatele economice vor fi avantajoase atât pentru ţările asociate, cât şi pentru Uniunea Europeană.

Alinierea progresivă a ţărilor asociate va consolida reformele economice şi va contribui la crearea unui mediu favorabil integrării. Costurile pentru administraţiile publice şi pentru sectorul privat din ţările respective şi din Uniunea Europeană vor fi, de asemenea, reduse.

Ţările asociate vor trebui să desemneze un coordonator pentru toate programele propuse, să elaboreze programe naţionale recurgând, dacă este cazul, la consultanţă şi asistenţă PHARE, să fie la curent cu lucrările care sunt în curs de desfăşurare pentru apropierea legislaţiilor şi să folosească serviciile biroului de informare, implementare şi control al aplicării legislaţiei. Statele membre sunt obligate să furnizeze consultanţă de specialitate în legătură cu transpunerea legislaţiei comunitare în legislaţiile naţionale, să furnizeze informaţii asupra propriilor eforturi de asistenţă şi asupra disponibilităţii de a împărtăşi din experienţa lor prin comitetul de gestionate a programului PHARE şi să-şi coordoneze eforturile cu ajutorul mecanismelor pe care le au la dispoziţie pentru a asigura eficacitatea şi susţinerea reciprocă a asistenţei acordate de fiecare stat.

 

 

Capitolul II: 

Aderarea ţărilor din Europa Centrală şi de Est la Uniunea Europeană

 

Secţiunea I: 

Situaţia ţărilor din Europa Centrală şi de Est

 

În prezent, ţările asociate lucrează la elaborarea şi adoptarea unui mare număr de dispoziţii noi, pe care, în general, le doresc conforme dispoziţiilor corespunzătoare Comunităţii Europene. De altfel, ele sunt obligate de către Acordurile Europene să facă totul pentru aceasta. Numai că fiecare ţară din Europa Centrală şi de Est are propriile sale priorităţi în domeniul armonizării legislative.

Aceste priorităţi reflectă atât realităţile economice şi politice şi, în special, creşterea schimburilor comerciale ale ţărilor din Europa Centrală şi de Est cu Uniunea Europeană, cât şi aprecierea asupra importanţei diferitelor legislaţii în contextul tranziţiei economice şi/sau pregătirii pentru o viitoare aderare.

În toate cazurile, ţările din Centrul şi Estul Europei au început să facă un efort sistematic pentru elaborarea de programe de armonizare legislativă, pentru stabilirea priorităţilor şi pentru verificarea conformităţii cu legile Comunităţii relevante. Cele mai multe au deja în funcţiune un mecanism general de coordonare în cadrul administraţiilor lor. Ele sunt, de altfel, în stadii diferite de programare şi stabilire a priorităţilor. Majoritatea au stabilit anumite priorităţi la nivel naţional, înainte de publicarea Cărţii Albe. 

 

Bulgaria

Cea mai profundă criză de la începerea procesului de transformare o cunoaşte Bulgaria. În ianuarie 1995, venirea la putere a Partidului Socialist Bulgar nu a reuşit să realizeze transformările structurale cerute pe plan internaţional. După presiunile venite din partea Fondului Monetar Internaţional, în luna mai 1996 guvernul bulgar a promis să închidă întreprinderile de stat neprofitabile şi să aplice măsuri economice riguroase.

Un program important pentru apropierea legislaţiei naţionale de cea a Uniunii Europene, aşa-numitul “document strategic”, a fost aprobat în mai 1996. Documentul trecea în revistă legislaţia existentă în Bulgaria, determina gradul de compatibilitate al acesteia cu legislaţia Uniunii Europene şi apoi prezenta o analiză comparativă între reglementările Uniunii Europene şi cele ale Bulgariei. Intenţia care stă la baza acestei acţiuni este aceea de a fi îndeplinite criteriile de modificare şi apropiere faţă de legislaţia Uniunii Europene. Un aspect central îl reprezintă apropierea de standardele şi normele europene pentru mişcarea liberă a capitalului şi pentru servicii financiare. Se are în vedere şi accelerarea elaborării legislaţiei din domeniul politicii sociale, aspectele centrale din această sferă fiind organizarea pieţei muncii şi un nou sistem de protecţie socială, precum şi reforma şi restructurarea asistenţei medicale. Protecţia mediului constituie un alt aspect deosebit de important. Sunt preconizate o serie de măsuri care au fost elaborate cu ajutorul Băncii Mondiale şi care reglementează protecţia apei, reducerea zgomotelor, protejarea ecologică şi protecţia resurselor naturale. 

Obiectivul principal al politicii externe a Bulgariei îl reprezintă integrarea europeană. Deşi a depus cererea de aderare în 1995 pentru obţinerea calităţii de membru al Uniunii Europene, Bulgaria nu se aşteaptă să adere înainte de 2010. Bulgaria este membră a Consiliului Europei, OSCE, ONU şi membru asociat al Uniunii Europene şi al Uniunii Europei Occidentale. Din 1994, Bulgaria a fost implicată activ în iniţiativa Parteneriatului pentru pace împreună cu alte ţări. În iulie 1996, Parlamentul bulgar a aprobat participarea Bulgariei cu forţele sale armate la manevrele din cadrul Parteneriatului pentru pace. Bulgaria a fost acceptată ca al 23-lea membru al Organizaţiei Neo-COCOM în 1996.

Pentru Bulgaria, necesitatea integrării nu este pusă sub semnul întrebării, deşi în unele cercuri şi în rândul populaţiei se manifestă sentimente de dezamăgire cu privire la faptul că Bulgaria a fost trecută pe lista neagră a celor 101 ţări periculoase, în pofida participării sale costisitoare la embargoul comercial. Bulgaria încearcă să atragă atenţia asupra situaţiei sale speciale în cadrul UEO. La Conferinţa de la Birmingham din1996, ministrul de externe al Bulgariei a subliniat faptul că ţara sa este interesată de stabilirea unui sistem de securitate în Europa şi în Balcani şi că Bulgaria doreşte să coopereze în cadrul acestuia.

Bulgaria şi-a intensificat cooperarea cu ţările vecine, fiind membră a Asociaţiei de cooperare a ţărilor de la Marea Neagră şi a Iniţiativei Europei Centrale. În iulie 1996, a fost făcut un pas important în direcţia îmbunătăţirii cooperării regionale, când reprezentanţii ţărilor balcanice s-au întâlnit la Sofia pentru prima dată după 1990 pentru consultări pe probleme de securitate şi stabilitate în Balcani. Conferinţa a fost precedată de convorbiri între Bulgaria, Grecia şi România, precum şi de întâlnirea de la Tirana a miniştrilor apărării ai Turciei, Macedoniei, Albaniei şi Bulgariei. În timpul acestei Conferinţe, s-au făcut noi speculaţii privind înfiinţarea unei “axe” ortodoxe.

Acordurile de asociere dintre Uniunea Europeană şi Bulgaria a intrat în vigoare la 1 februarie 1995. În septembrie 1995 a fost creat un Comitet mixt al Parlamentului bulgar şi Parlamentului European – Comitetul Parlamentar pentru Asociere. Bulgaria participă la declaraţiile şi demersurile comune ale Uniunii Europene, acest lucru având pentru prima oară loc în noiembrie 1994. Cel mai important obiectiv al politicii externe bulgare este stabilizarea situaţiei în Peninsula balcanică. Acest obiectiv poate fi combinat cu implementarea Acordului de Asociere la Uniunea Europeană. Această formulă este văzută astfel: vecinii Bulgariei au dificultăţi cu vecinii lor, dificultăţi pe care Bulgaria nu le are cu vecinii săi. Acesta poate fi un avantaj pentru stabilizarea întregii regiuni sud-est europene. Cu privire la Acordul de Asociere, Bulgaria ar dori să asiste la flexibilitate în modul de folosire a cotelor, mai ales în sectorul agricol. În comparaţie cu celelalte ţări asociate, Bulgaria este în dezavantaj în privinţa restricţiilor structurale pentru exporturile în Uniunea Europeană. În alte domenii, restricţiile vor fi ridicate mai rapid de Uniunea Europeană decât de partea bulgară. 

La 13 octombrie 1999, Bulgaria, alături de Malta, Letonia, Lituania, Slovacia şi România, a fost menţionată în raportul prezentat de Comisia Europeană. Deschiderea negocierilor va fi condiţionată de luarea unei decizii de către autorităţile bulgare înainte de 1999, decizie care să fixeze data de închidere a unităţilor 1-4 ale centralei nucleare de la Kozlodui, precum şi de confirmarea realizării unor progrese semnificative în procesul reformei economice.

 

Republica Cehă

Procesul de reformă politică în Cehia este aproape de final. Democraţia, pluralismul şi domnia legii s-au încetăţenit. Instituţiile constituţionale acţionează şi interacţionează în mod armonios. Deşi guvernul conservator a contribuit în mod semnificativ la recunoaşterea internaţională şi stabilitatea economică, au rămas nerezolvate unele probleme, printre care se numără reforma administraţiei guvernamentale, regionalizarea şi descentralizarea, separarea Bisericii de stat, precum şi restituirea posesiunilor Bisericii.

Obiectivul primordial al politicii externe rămâne aderarea rapidă la Uniunea Europeană, NATO şi UEO. Se acordă o importanţă deosebită îmbunătăţirii relaţiilor cu ţările vecine, între care Germania joacă un rol cheie. În ceea ce priveşte ţările din Centrul şi Estul Europei, relaţia cu Polonia s-a intensificat în cursul ultimilor ani. Guvernul ceh încearcă să intensifice relaţiile cu ţările învecinate, pe baze bilaterale. Cooperarea în cadrul celor 5 Euroregiuni – Sumava (Pădurea Boemiei)-Pădurea Bavariei- Mühlviertel, Euroregiunea Egrensis, Euroregiunea Krusnohrí (Munţii Ore), Euroregiunea Labe/Elbe, precum şi Euroregiunea Nisa – se concentrează, în principal, în domenii cum ar fi cultura, traficul, protecţia mediului şi dezvoltarea regională. 

Nivelul informaţional cu privire la Uniunea Europeană şi NATO este foarte scăzut în rândul populaţiei cehe. Mai mult de 60% din cetăţeni afirmă că nu ştiu aproape nimic despre Uniunea Europeană, iar 54% nu sprijină aderarea la NATO. Cehia a depus cererea de aderare la Uniunea Europeană la 23 ianuarie 1996. Angajamentele incluse în Acordul pentru Europa au fost duse la îndeplinire de partea cehă, iar pe 26 iulie 1996 guvernul ceh a prezentat Comisiei Uniunii Europene chestionarul completat cu informaţii privind industria, sectorul transporturilor, precum şi alte date statistice cerute de Uniunea Europeană. La 10 noiembrie 1991 au început negocierile de aderare şi se estimează ca dată a aderării 1 ianuarie 2003.

 

Estonia

Dezvoltarea democratică a Estoniei a început după alegerile parlamentare care au dus la schimbarea de guvern din 1995. O caracteristică pozitivă a politicii estone este ritmul legislativ alert adoptat de Parlamentul eston pentru crearea, cât mai curând posibil, a cadrului legal pentru o democraţie funcţională. În aprilie 1996, Comisia Europeană a înmânat Estoniei şi altor ţări asociate la Uniunea Europeană un chestionar de 160 de pagini care trebuia completat în decurs de 3 luni. Alături de acesta, a fost realizat un plan care conturează modul în care intenţionează Estonia să procedeze în privinţa armonizării legilor sale cu cele din Comunitate. Cunoscând foarte bine că în viitorul apropiat nu este probabil să devină membru NATO, Estonia a decis, totuşi, să coopereze şi să se apropie de NATO; participarea la Programul Parteneriatul pentru pace şi desfăşurarea de trupe sub comanda NATO în Bosnia reprezintă o dovadă a acestei intenţii. Mijloacele de informare în masă au furnizat adesea date despre Uniunea Europeană şi NATO, din mai multe perspective. Relatările presupun că există un consens de bază cu privire la aderarea Estoniei, mai ales că acest lucru ar fi în beneficiul securităţii acestui stat.

În iunie 1995 Estonia a semnat Acordul European şi l-a ratificat două luni mai târziu. Spre deosebire de Acordurile de Asociere cu alte state candidate la aderarea la Uniunea Europeană, în Acord nu este inclus nici un plan de apropiere treptată. În schimb se prevede punerea imediată în aplicare a unor etape distincte. De la începutul anului 1996, patru grupuri lucrează în comun la punerea în practică a angajamentelor asupra cărora s-a căzut de acord: Comitetul de Miniştri, Consiliul Funcţionarilor Civili Superiori, Grupul de Experţi şi Biroul pentru Integrare Europeană. Acesta din urmă, precum şi Centrul pentru Traduceri, sunt sub controlul Cancelariei de Stat. 

Din 10 noiembrie 1998, Estonia a început negocieri de aderare la Uniunea Europeană. Într-o primă fază, acestea se referă la 7 capitole: cercetare ştiinţifică, educaţie, întreprinderi mici şi mijlocii, telecomunicaţii, cultură şi audio-vizual, politică industrială, politică externă şi de securitate comună.

A doua jumătate a anului 1999 a deschis noi negocieri cu privire la alte domenii, printre care: statistică, protecţia consumatorului, libera circulaţie, uniunea vamală, politică de concurenţă. Estimările proprii privind aderarea duc la data de 1 ianuarie 2003.

 

Letonia

Procesul transformărilor din Letonia indică progrese privind reforma instituţiilor publice, înfiinţarea unei societăţi democratice şi tranziţia la economia de piaţă.

Obiectivele politicii externe a Letoniei se referă la consolidarea independenţei şi ireversibilitatea acesteia, precum şi integrarea în structurile europene şi de securitate politice şi economice, prin participarea la crearea unei politici europene şi prin promovarea stabilităţii şi securităţii pe continent.

Letonia a ratificat Acordul de Asociere la Uniunea Europeană la 12.09.1995 şi a depus cererea de aderare la 13.10.1995. Letonia este membră a Forumului Consultativ al UEO, dar UEO nu pare să ofere o alternativă la aderarea la NATO, deoarece contururile unei politici externe şi de securitate comune a Uniunii Europene nu sunt clare. A fost respinsă orientarea către CIS sugerată de Moscova, precum şi aderarea la o alianţă central-europeană. Statutul de neutralitate în cadrul unui subsistem nordic de securitate, bazat pe modelul finlandez, este considerat a fi un indicator al unei politici de securitate de neimplicare.

Cooperarea ţărilor baltice în cadrul Consiliului Baltic este satisfăcătoare, mai ales în ceea ce priveşte politica externă. Cooperarea din zona Mării Baltice a avut drept rezultat mai multe proiecte care au drept obiectiv sprijinul structural acordat domeniilor învăţământului, democratizării, ecologiei, luptei împotriva criminalităţii, controlului frontierelor şi transportului. Gradul de informare cu privire la Uniunea Europeană şi NATO a crescut începând cu 1995.

Letonia a semnat Acordul de Asociere la 12 iunie 1995. Acest Acord a fost ratificat la 31 august 1995 şi prevede ca perioada de tranziţie să dureze până la 31 decembrie 1999, iar în acest timp să fie modificate legislaţia şi economia, pentru o concurenţă reală în Piaţa Unică a Uniunii Europene. Cooperarea economică dintre Letonia şi Uniunea Europeană a fost stabilită prin Acordul de Liber Schimb, care a intrat în vigoare la 1 ianuarie 1995. Se prevede prin acest Acord o reducere a tarifelor, Uniunea Europeană eliminând în mod unilateral tarifele la importul mărfurilor produse în Letonia, în timp ce Letonia a înjumătăţit tarifele la import pentru produse din ţările membre ale Uniunii Europene. Punerea în practică a reformelor în Letonia este asistată cu ajutorul Programului PHARE. Cifra estimată este de 108 milioane ECU pentru realizarea programelor ce prevăd consultări, analize şi ajutor tehnic în diferite domenii.

Letonia a făcut progrese în ceea ce priveşte adaptarea la cerinţele Uniunii Europene; ca urmare a acestora, ea a fost menţionată în raportul Comisiei Europene, la 13 octombrie 1999, ca fiind pregătită pentru începerea negocierilor de aderare.

 

Lituania

La începutul anului 1996, după schimbarea guvernului, Lituania a păşit pe calea dezvoltării democratice. Ca majoritatea fostelor ţări comuniste, Lituania consideră că aderarea la NATO şi Uniunea Europeană reprezintă singura garanţie a independenţei de stat. Lituania a fost una din primele ţări semnatare ale programului Parteneriatului pentru Pace, iar trupele sale au participat în 1996 la 23 de exerciţii, Lituania găzduind, în cadrul exerciţiului Amber Hope 1996, trupe poloneze şi daneze.

Statele baltice au semnat Acorduri europene la 12 iunie 1995, dar Parlamentul lituanian a ratificat Acordul pe 20 iulie 1996. Ratificarea a fost întârziată de necesitatea amendării Constituţiei, pentru a permite cetăţenilor străini deţinerea de terenuri în Lituania. La 26 aprilie 1996, Comisia Europeană a înmânat Lituaniei şi celorlalte state asociate chestionarul cu 160 de pagini de întrebări la care trebuia să se răspundă în termen de 3 luni. Principala dificultate a fost faptul că întrebările erau formulate în limba engleză şi s-au solicitat răspunsuri în aceeaşi limbă, cu care specialiştii lituanieni nu sunt obişnuiţi să lucreze. Cu toate acestea, chestionarul a permis oficialităţilor lituaniene o mai bună cunoaştere a cerinţelor şi priorităţilor Uniunii Europene.

În raportul prezentat de Comisia Europeană, la 13 octombrie 1999, au fost remarcate progresele înregistrate de Lituania, motiv pentru care şi acest stat se află pe lista începerii negocierilor pentru aderarea la Uniunea Europeană, având, alături de Letonia, şanse mari pentru începerea negocierilor efective în anul 2000.

 

Polonia

Principalele orientări ale politicii externe şi de securitate a acestei ţări au evidenţiat următoarele trei obiective: 

· reorientarea către lumea occidentală prin integrarea în structurile europene şi cele euroatlantice;

· stabilirea unor relaţii cât mai bune cu vecinii;

· cooperarea regională pentru o mai bună stabilitate.

Politica externă continuă să se bucure de consens unanim în Polonia, iar maturitatea democraţiei poloneze se reflectă tot mai des în politica externă. În ultimii ani, politica externă poloneză s-a ocupat prioritar de obţinerea informaţiilor pentru iniţierea negocierilor pentru aderarea la structurile europene şi euroatlantice. Guvernul şi-a anunţat disponibilitatea de a conlucra în toate domeniile de bază ale Uniunii Europene şi refuză orice fel de propunere de aderare parţială la aceasta. În 1995 şi 1996 s-a aplicat programul de alinierea a economiei şi sistemului legislativ polonez la cerinţele Acordului European.

Consiliul de Asociere, Comitetul de Asociere şi Comisia Comunităţii Parlamentare se întâlnesc în sesiuni pentru a discuta Acordul European precum şi aplicarea acestuia. De la 1 ianuarie 1995 toate exporturile de produse industriale beneficiază de scutiri de taxe vamale pe Piaţa Unică europeană, cu excepţia produselor textile. La 1 ianuarie 1996 s-au redus taxele la importurile de automobile din Europa. Pe lângă cerinţele formulate în Acordul European, guvernul polonez întreprinde o serie de măsuri care au în vedere rapida aplicare a programelor de armonizare economică şi legislativă, elaborarea unor strategii şi planuri detaliate pentru negocieri în vederea aderării, precum şi supravegherea ameliorării schimburilor internaţionale.

Alături de Estonia, Cehia, Ungaria, Slovenia şi Cipru, la 10 noiembrie 1998 Polonia a început negocieri de aderare, care s-au referit, într-o primă fază, la cercetarea ştiinţifică, educaţie, telecomunicaţii, cultură, politică externă şi securitate şi s-au finalizat în prima jumătate a anului 1999. În cea de-a doua fază, sub preşedinţia germană a Uniunii Europene, Polonia a început negocieri pentru alte noi domenii: statistică, pescuit, politică de concurenţă, protecţia consumatorului etc. Această fază se poate prelungi până în anul 2001, alţi doi ani fiind necesari ratificării, ceea ce face ca Polonia, după propriile estimări, să adere la Uniunea Europeană la 1 ianuarie 2003.

Slovacia

În raportul întocmit de Uniunea Europeană în 1996, imaginea Slovaciei pe plan internaţional era deteriorată din cauza conflictului şi a luptei din cadrul coaliţiei guvernamentale. Slovacia nu îndeplinea condiţiile unui sistem democratic consolidat, iar criteriul domniei legii şi controlului civil nu s-a realizat într-o măsură corespunzătoare. Pentru alinierea legislativă la standardele Uniunii Europene s-a înfiinţat Biroul pentru Adaptare Legislativă şi Institutul pentru Aliniere Juridică. 

Vechile conflicte din coaliţia guvernamentală au avut un impact negativ asupra Uniunii Europene, Slovacia neputând răspunde cerinţelor politice de bază ale acesteia: standarde democratice, statul de drept, îmbunătăţirea culturii politice. Slovaciei îi lipsesc, fără îndoială, anumite trăsături de bază ale democraţiei, situaţie provocată atât de moştenirea istorică, cât şi de exercitarea puterii de noua elită aflată la guvernare.

La 15 martie 1996 a fost ratificat Protocolul adiţional la Acordul de Asociere dintre Slovacia şi Uniunea Europeană. Obiecţiile venite din partea Uniunii Europene au avut drept rezultat un mai mare interes din partea autorităţilor cu privire la cerinţele şi criteriile necesare aderării. Pentru a face faţă şi a păstra contactul cu celelalte state, Slovaciei i se cere să respecte principiile democraţiei, să garanteze libertatea de exprimare şi separaţia puterii între organismele constituţionale, precum şi toleranţa reciprocă şi respectul între reprezentanţii statului, să respecte drepturile minorităţilor naţionale.

Economia de piaţă a Slovaciei a devenit funcţională, iar acest lucru a fost remarcat în raportul prezentat de Comisia Europeană, la 13 octombrie 1999. Dar, ca şi celelalte state, şi această ţară mai are de îndeplinit o serie de condiţii impuse de Uniunea Europeană în vederea aderării.

Slovenia

După ce şi-a câştigat independenţa în 1991, Slovenia a reuşit să stabilească o ordine democratică, pluralismul politic este evident, iar sistemul parlamentar s-a dovedit a fi stabil.

În aprilie 1996, cei mai importanţi lideri politici au fost de acord cu privire la traseul pe care ţara îl va urma în domeniul politicii externe şi de securitate. În iunie 1996 a fost semnat Acordul de Asociere cu Uniunea Europeană, care a accelerat şi mai mult adaptarea legislaţiei naţionale cu cea a Comunităţii. Iniţial, Italia a blocat semnarea Acordului deoarece, după negocierile de la Aquilea din 1994, a continuat să insiste pentru restituirea vechilor proprietăţi italiene. După semnarea Acordului, Slovenia s-a străduit să obţină statutul de membru permanent la Uniunii Europene. Rezultatele sondajelor privind încrederea populaţiei în Uniunea Europeană au fost încurajatoare. În timpul blocadei realizate de Italia împotriva asocierii Sloveniei la Uniunea Europeană, sondajele arătau o tendinţă anti-Comunitate. Acordul de Asociere semnat la 10 iunie 1996 a fost semnat imediat, iar Slovenia a solicitat statutul de membru cu drepturi depline şi a returnat chestionarul Comisiei la sfârşitul sesiunii parlamentare. Slovenia beneficiază de programul PHARE, fondurile fiind alocate pentru programe interregionale, precum şi pentru cooperarea economică şi tehnică, acestea fiind negociate în cadrul Acordului.

În 1998, Slovenia a intrat în grupul ţărilor ce au demarat negocieri de aderare, desfăşurate în două faze: 

· prima fază s-a încheiat la jumătatea anului 1999 şi a cuprins domeniile: cercetare ştiinţifică, educaţie, întreprinderi mici şi mijlocii, telecomunicaţii, cultură şi audiovizual, politică industrială, politică externă;

· a doua fază a început în a doua jumătate a anului 1999 şi se referă la: statistică, dreptul societăţilor comerciale, libera circulaţie a bunurilor, uniunea vamală, politică de concurenţă.

Ansamblul negocierilor ar putea fi prelungit până în 2001, alţi doi ani fiind necesari ratificărilor, ceea ce înseamnă că Slovenia va deveni membru cel mai devreme în 2003.

Ungaria

Scena politică ungară a fost marcată de structuri parlamentare ferme, de un guvern stabil şi de asocieri pentru formarea de coaliţii. Deşi politica de stabilizare, care a fost introdusă în 1995, a dus la o scădere serioasă a veniturilor reale, există un înalt spirit de consens social şi politic privind necesitatea punerii ei în practică. La 7 decembrie 1995 a intrat în vigoare un nou program de armonizare legislativă, bazat pe Carta Albă, având drept scop accelerearea alinierii Ungariei la Piaţa Unică Europeană. Programul se referă la adoptarea de reglementări oficiale, precum şi la dezvoltarea unei infrastructuri instituţionale care garantează punerea în aplicare a liniilor directoare ale Uniunii Europene.

Ungaria este considerată ca una din ţările care va intra în Uniunea Europeană şi NATO în prima rundă. În 1996, la încheierea întrunirii de la Madrid a Uniunii Europene, au fost introduse schimbări instituţionale fundamentale pentru a se accelera pregătirea Ungariei pentru aderare. A fost înfiinţat Cabinetul pentru Integrare Europeană sub preşedinţia primului-ministru ungar. Ungaria a reuşit să completeze chestionarul Uniunii Europene în termen de 3 luni şi a înaintat documentul la 26 iulie 1996. Completarea chestionarului a obligat ministerele şi autorităţile să coopereze îndeaproape şi în mod extensiv pentru inventarierea domeniilor prevăzute în cuprinsul acestui act trimis de Comisia Europeană. 

Din 10 noiembrie 1998, Ungaria a început negocieri de aderare la Uniunea Europeană. Într-o primă fază, acestea se referă la 7 capitole: cercetare ştiinţifică, educaţie, întreprinderi mici şi mijlocii, telecomunicaţii, cultură şi audio-vizual, politică industrială, politică externă şi de securitate comună.

A doua jumătate a anului 1999 a deschis noi negocieri cu privire la alte domenii, printre care: statistică, protecţia consumatorului, libera circulaţie, uniunea vamală, politică de concurenţă. După estimările proprii, Ungaria speră ca de la data de 1.01.2002 va deveni membră cu drepturi depline a Uniunii Europene.

 

 

Secţiunea a II-a: 

Stadiul actual al procesului de aderare a României la Uniunea Europeană 

 

Procesul de integrare euroatlantică şi extinderea ariei sale asupra Europei Centrale şi de Est reprezintă principalul punct de cotitură privind configurarea noii structuri internaţionale de putere. Implicaţiile politice, economice, militare, culturale şi sociale provoacă ţările candidate la o regândire a actualelor modele de organizare politică şi socială. În aceste condiţii, capătă un interes deosebit modul în care îşi vor formula ţările candidate răspunsul politic la aceste provocări. 

Din punct de vedere al integrării euroatlantice, pentru România anul 1996 a avut o dublă semnificaţie. Pe plan internaţional, a reprezentat anul începutului reconfigurării structurii şi mecanismelor de decizie ale Uniunii Europene în perspectiva primirii de noi membri, iar în cazul NATO, pregătirea deciziei privind calendarul extinderii. Pe plan intern, a fost anul alegerilor parlamentare şi prezidenţiale, iar poziţia referitoare la integrarea europeană a constituit o prioritate pe agenda electorală a tuturor formaţiunilor politice.

Un rol important în privinţa promovării procesului de integrare euroatlantică aparţine clasei politice româneşti. În cadrul acesteia există, însă, o varietate de opţiuni privind obiectivele şi strategia acestui proces.

Între Comunitatea Europeană şi România a fost încheiat un Acord Comercial încă din 1980, ulterior fiind suspendat de către Comunitate, datorită încălcării drepturilor omului în perioada regimului comunist.

După un debut ratat în 1990, datorită reprimării violente a manifestaţiilor studenţeşti, relaţiile României cu Uniunea Europeană cunosc, treptat, îmbunătăţiri. În 1991 intră în vigoare Acordul de Comerţ şi Cooperare, care va fi înlocuit cu Acordul Interimar, acesta fiind, la rândul său, înlocuit la 1 februarie 1995 cu Acordul de Asociere. Acesta include prevederi privind strângerea legăturilor politice şi stimularea cooperării economice, sociale, financiare şi culturale. La 1 august 1996 a intrat în vigoare Protocolul Adiţional la Acordul de Asociere, semnat la 30 iunie 1995, privind deschiderea programului Uniunii Europene către România. În vederea supravegherii modului de implementare a Acordului de Asociere, precum şi pentru pregătirea procesului de aderare, au fost create mecanisme româno-comunitare: Consiliul de Asociere la nivelul ministerelor, Comitetul de Asociere la nivel guvernamental şi Comitetul Interparlamentar de Asociere.

În plan naţional, au fost constituite Comitetul Interministerial, prezidat de primul-ministru, Departamentul pentru integrare europeană şi Comisia parlamentară pentru integrare, toate având drept scop eficientizarea aplicării Tratatului de Asociere. Consiliul European a adoptat, în decembrie 1994, strategia de pregătire a ţărilor asociate din Europa Centrală, în vederea aderării la Uniunea Europeană, iar dialogul ministerial româno-comunitar a fost extins sectorial, luând denumirea de dialog structurat, în toate domeniile ce ţin de pregătirea aderării şi respectării Tratatului de la Maastricht şi a celor trei “piloni” menţionaţi în acest tratat: Politică Externă şi de Securitate Comună, Afaceri Interne şi Justiţie, Uniunea Economică şi Monetară. Obiectivul principal al dialogului structurat îl reprezintă identificarea şi găsirea soluţiilor potrivite pentru problemele care apar în procesul de pregătire al integrării. 

Au avut loc cinci reuniuni: la Essen, în decembrie 1994; la Cannes, în iunie 1995; la Madrid, în decembrie 1995; la Florenţa, iunie 1996; la Dublin, în decembrie 1996. La nivel ministerial, principalele domenii în care au fost purtate discuţii s-au referit la afaceri externe, economie şi finanţe, piaţă internă, cercetare ştiinţifică, agricultură, afaceri interne şi justiţie şi transporturi. 

La 22 iunie 1995, România a depus, împreună cu cererea oficială de aderare la Uniunea Europeană, şi Strategia Naţională de Pregătire a Aderării României la Uniunea Europeană, care încearcă să ofere câteva soluţii privind modul de ridicare la nivelul standardelor europene a diferitelor sectoare. La 25 iulie 1996 a fost depus la Bruxelles răspunsul României la chestionarul Comisie Europene privind pregătirea avizului asupra cererii de aderare la Uniunea Europeană. Programul PHARE al Uniunea Europeană de asistenţă economică nerambursabilă pentru reforme economice şi sociale din Europa Centrală şi de Est a fost extins în România în 1991, concentrându-se asupra dezvoltării economice a sectorului particular, dezvoltării politicii în domeniul resurselor umane, al ocupării forţei de muncă, reformei instituţionale şi sprijinirii societăţii civile în ansamblu. 

În perioada 1991-1996, România a beneficiat de un volum de 811 miliarde ECU (1.030 miliarde dolari). La 9 septembrie 1996 au fost semnate alte două documente privind asistenţa PHARE în România - Programul Indicativ Multianual 1996-1999, în valoare de 550 miliarde ECU, şi Programul Operaţional – ambele destinate îmbunătăţirii infrastructurii şi dezvoltării întreprinderilor mici şi mijlocii, precum şi dezvoltării sociale şi regionale.

Principalele probleme rezultate până acum ca urmare a aplicării Acordului de Asociere şi Strategiei pentru Pregătirea Aderării privesc:

· armonizarea legislaţiei româneşti cu cea comunitară şi aplicarea ei în domeniul pieţei interne, al mediului înconjurător, al standardelor statistice. Guvernul român a adoptat în 1995 Programul Naţional de Armonizare Legislativă în domeniul Pieţei Interne, înaintând, totodată, Parlamentului lista cu priorităţile legislative; procesul de legiferare este, însă, foarte lent;

· stadiul precar al reformei economice, care - la majoritatea criteriilor de performanţă în domeniile restructurării economice, investiţiilor străine, politicii monetare şi fiscale, sectorului bancar şi funciar, sectorului energetic, politicii forţei de muncă - se găseşte într-o poziţie de neinvidiat. Această situaţie poate conduce la lipsa unor măsuri ferme şi chiar suspendarea Acordului de Asociere, datorită imposibilităţii de îndeplinire a obligaţiilor asumate;

· pregătirea de specialişti în probleme comunitare, jurişti, specialişti în administraţie publică comunitară şi economişti. Deşi există un proiect naţional pentru pregătirea specialiştilor în probleme de integrare europeană la nivelul sistemului de învăţământ românesc, domeniul problematicii comunitare este ignorat.

România face parte din “grupul doi”, iar procedura a inclus un exerciţiu de screening multilateral, desfăşurat în perioada 1998-1999, urmat de examinarea analitică bilaterală în intervalul martie-iunie 1999. Nefiind vorba de negocieri efective, rezultatele acestui exerciţiu stau la baza actualizării conţinutului Parteneriatului de Aderare (din octombrie 1999) şi a redactării raportului anual al Comisiei Europene. Pentru sectoarele unde gradul de armonizare legislativă este considerat nesatisfăcător, se preconizează continuarea examinării progreselor în cadrul comitetelor şi subcomitetelor de asociere.

Raportul prezentat de Comisia Europeană pe 13 octombrie 1999 privind România reprezintă o analiză severă, clară şi lucidă asupra a ceea ce este în acest moment ţara noastră, din punctul de vedere al îndeplinirii criteriilor comunitare:

· în domeniul democraţiei şi statului de drept, raportul remarcă folosirea excesivă de către Guvern a ordonanţelor de urgenţă, iar în legătură cu Legea răspunderii ministeriale se remarcă că este binevenită, dar incompletă;

· în domeniul justiţiei, în pofida măsurilor pozitive adoptate, sistemul juridic rămâne la un nivel nesatisfăcător în ceea ce priveşte legislaţia Uniunii Europene şi legislaţia financiar-bancară;

· în domeniul drepturilor omului şi protecţiei minorităţilor, se cere modificarea Legii privind refugiaţii, modificarea Codului penal în ceea ce priveşte homosexualitatea, insulta, calomnia, ofensa adusă autorităţii, violenţa familială şi abuzul, precum şi respectarea drepturilor şi libertăţilor omului.

România nu poate fi luată în considerare drept economie de piaţă funcţională şi nu este în stare să facă faţă presiunii competitive din interiorul Uniunii Europene, iar negocierile sunt condiţionate: de confirmarea că autorităţile române au acţionat efectiv pentru asigurarea de resurse bugetare adecvate şi pentru implementarea reformei structurale în sistemul orfelinatelor înainte de 1999, precum şi de o evaluare ulterioară a situaţiei economice înainte de începerea oficială a negocierilor, cu recomandarea ca măsurile luate să contribuie la îmbunătăţirea situaţiei macroeconomice.

Asistenţa acordată de Comunitate statelor din Europa Centrală şi de Est, din 1990 până în 1999, este de 11 miliarde EURO. Agenda 2000, adoptată la Reuniunea de la Berlin, 24-25 martie 1999, prevede, pentru perioada 2000-2006, 22 miliarde EURO (PHARE – 1,56 md.EURO/an; ISPA – 1,04 md.EURO/an; SAPARD – 0,52 md.EURO/an). Pentru statele ce vor adera în perioada 2002-2006, 58 de miliarde de EURO din totalul de 286 miliarde EURO, face ca totalul asistenţei, pentru perioada 1990-2006, să se ridice la aproximativ 80 miliarde EURO.

Scenariul cel mai favorabil pentru România ar fi ca la Reuniunea de la Helsinki din decembrie 1999, Consiliul European să decidă începerea negocierilor de aderare în anul 2000, desfăşurarea procesului având loc în următorii 5 ani, iar ratificarea tratatului de aderare de către toate ţările membre ale Uniunii Europene să dureze circa 2 ani, ceea ce face ca România să poată deveni membră al Uniunii Europene, cel mai devreme în 2007, o dată cu intrarea într-un nou exerciţiu al bugetului comunitar.

 

 CONCLUZII

 

Uniunea Europeană a dezvoltat o strategie globală de preaderare, ale cărei caracteristici principale erau relaţiile structurate dintre ţările candidate şi instituţiile comunitare, dezvoltarea acordurilor europene de asociere, asistenţă financiară în cadrul programului PHARE şi pregătirea integrării acestor ţări în piaţa internă comunitară.

Procesul a fost şi este marcat de jaloane ferme, stabilite an de an de către Consiliul European, instanţa supremă de decizie politică a Uniunii Europene. În iunie 1993, la Copenhaga, acesta a decis lărgirea în continuare a Uniunii Europene, stabilind criteriile ce trebuie îndeplinite de candidaţi; în decembrie 1994, la Essen, a adoptat o strategie de preaderare pentru statele din Europa Centrală şi de Est; în iunie 1995, la Cannes, a fost lansată “Cartea Albă de pregătire a ţărilor asociate pentru integrarea în piaţa internă” şi s-a realizat punerea în practică a programului PHARE pentru a sprijini procesul de armonizare a legislaţiei acestor state cu normele comunitare; în decembrie 1995, la Madrid, s-a hotărât ca negocierile de aderare vor fi lansate la 6 luni după încheierea Conferinţei Interguvernamentale de Revizuire a Tratatului de la Maastricht; în iunie 1997, Consiliul European de la Amsterdam a marcat sfârşitul acestei Conferinţe interguvernamentale, iar în decembrie 1997, la Luxemburg, a fost luată decizia de a se lansa un “proces global inclusiv şi evolutiv de aderare şi negociere” cu toate cele zece ţări asociate, central şi est-europene (Bulgaria, Republica Cehă, Estonia, Letonia, Lituania, Polonia, România, Slovacia, Slovenia şi Ungaria) plus Cipru.

Modelul cel mai adesea utilizat pentru a explica rigurozitatea deciziilor de la Luxemburg este cel al celor trei “păpuşi ruseşti”, de dimensiuni diferite, care intră una în alta.

Prima “păpuşă” este reprezentată de un proces global şi în etape, care cuprinde cele 15 ţări ale Uniunii Europene plus 11 candidaţi din Europa Centrală şi de Est şi Cipru, la care se adaugă Turcia (15+11+1).

Cea de-a doua “păpuşă” cuprinde procesul unic de aderare şi negociere, deschis grupului 15+11 (fără Turcia). Acest proces inclusiv şi evolutiv a început la Bruxelles, la 30 martie 1998.

Cea de-a treia “păpuşă” este reprezentată de Conferinţe interguvernamentale bilaterale dintre cele 15 state membre ale Uniunii Europene şi fiecare dintre cele 6 nominalizări de la Luxemburg: Cipru, Cehia, Estonia, Polonia, Slovenia şi Ungaria. Conferinţele au debutat la 31 martie 1998, dar negocierea concretă a început la 10 noiembrie 1998.

Pentru a menţine abordarea de la Luxemburg şi în ceea ce priveşte cele cinci state din “valul doi” (inclusiv România), echivalentul pentru acestea al Conferinţelor interguvernamentale bilaterale ce au loc cu cele 6 ţări din primul grup de candidate este continuarea exerciţiului de screening pe baze bilaterale.

Criza din Kosovo, izbucnită în martie 1999, a readus în actualitate, ca prioritate a politicii externe a Uniunii Europene necesitatea creării unui spaţiu de stabilitate, securitate şi prosperitate în Europa de Sud-Est. Soluţia atingerii acestui obiectiv este văzută în ancorarea progresivă a ţărilor din regiune la valorile lumii occidentale şi integrarea acestora în Uniunea Europeană, cu precădere a statelor ce reprezintă factori de stabilitate şi echilibru în zonă, exemplul cel mai des evocat în acest context fiind cel al României.

În pofida acestei conjuncturi aparent favorabile României, la 19 octombrie 1999 comisarul însărcinat cu extinderea a declarat că începerea negocierilor cu România şi Bulgaria nu este sigură. Comisarul european Günter Verheugen a declarat la Bruxelles că întârzierea reformei economice este o mare problemă, iar Comisia Europeană nu schimbă condiţiile, chiar dacă la 13 octombrie 1999 liderii europeni, reuniţi la Tampere în Finlanda, au convenit că toate ţările candidate din grupul “doi” ar trebui invitate la negocieri anul viitor. “Nu a fost vorba decât de un acord informal” – a precizat dl.Günter Verheugen. “România ar trebui să abordeze dificultăţile economice; nu trebuie să le şi rezolve până în decembrie, dar trebuie să vedem liniile directoare şi termenele concrete. Nu cred că aceste condiţii sunt prea grele pentru România” – a mai spus comisarul, citat de RADOR după BBC.

